F.E. Smith Birkenhead
F.E. Smith Birkenhead, Frederick Edwin Smith Birkenhead, 1872-1930, britisk jurist og politiker. Birkenhead var konservativt medlem af Underhuset fra 1906 og markerede sig som tilhænger af en deling af Irland som løsning på hjemmestyrespørgsmålet. I 1915 blev han medlem af H.H. Asquiths koalitionsregering, var i 1919-22 Lord Chancellor (justitsminister) under Lloyd George og deltog i forhandlingerne af den traktat, der i 1921 førte til oprettelse af Den Irske Fristat, nuværende Irland. Han sluttede sin politiske karriere som minister for Indien 1924-28.